b'\n_START_ARTICLE_\nTrine Dyrholm\n_START_SECTION_\nOpv\xc3\xa6kst\n_START_PARAGRAPH_\nDyrholm begyndte i en alder af otte \xc3\xa5r at optr\xc3\xa6de sammen med Odense Byorkester bl.a. p\xc3\xa5 Odense Teater og ved H.C. Andersen Festspillene i Den Fynske Landsby. Hun kom dog f\xc3\xb8rst i mediernes s\xc3\xb8gelys, da hun som 14-\xc3\xa5rig deltog i Melodi Grand Prix 1987 med sangen "Danse i m\xc3\xa5neskin", hvor hun sang med sit band Trine & The Moonlighters. Efter sit Grand Prix-hit, indspillede hun en LP med flere af hendes egne melodier og tekster. Sangen er senere kommet med i Kulturkanonen sammen med 11 andre danske evergreens.\n_START_SECTION_\nFilmkarriere\n_START_PARAGRAPH_\nHun spillefilmsdebuterede som 17-\xc3\xa5rig i 1990 med hovedrollen i Eddie Thomas Petersens film Springflod, og for den pr\xc3\xa6station vandt hun en Bodilpris for \xc3\xa5rets kvindelige hovedrolle, hvilket f\xc3\xb8rte hende til roller i spillefilm som Casanova af Morten Lorentzen i 1990, Cecilia (tv-opf\xc3\xb8relse af Hosekr\xc3\xa6mmeren) i 1991 og De st\xc3\xb8rste helte af Thomas Vinterberg i 1996, som hun to \xc3\xa5r efter i 1998 ogs\xc3\xa5 lavede filmen Festen sammen med. Hendes rolle i Festen slog for alvor hendes navn fast i den danske offentlighed._NEWLINE_I 1998 havde Trine Dyrholm en st\xc3\xb8rre rolle i DR1s dramaserie Taxa. Samme \xc3\xa5r lagde hun stemme til den kvindelige hovedrolle, Megara, i Disney\'s tegnefilm Herkules og medvirkede desuden p\xc3\xa5 filmens soundtrack med sangen "Jeg er den samme som f\xc3\xb8r".\n_START_SECTION_\nTeaterkarriere\n_START_PARAGRAPH_\nHun blev uddannet fra Statens Teaterskole i 1995 og optr\xc3\xa5dte i mange teaterops\xc3\xa6tninger som En sk\xc3\xa6rsommernatsdr\xc3\xb8m p\xc3\xa5 Gr\xc3\xb8nneg\xc3\xa5rds Teatret i 1995, I en k\xc3\xa6lder p\xc3\xa5 Dr. Dantes Aveny i 1995 samt Kunst (1996) og Paradis (1997) samme sted. P\xc3\xa5 \xc3\x98stre Gasv\xc3\xa6rk havde hun rollen som Julie i Romeo og Julie 1999, som den "dumme blondine" i Donna Juanna (1999) og spillede sammen med Dejan Cukic i stykket Himmelstormerne._NEWLINE_I 2004-2005 medvirkede hun i Anders og Peter Lund Madsens show Mr. Nice Guy p\xc3\xa5 Bellevue Teatret, hvor hun bl.a. sang de tre sange "Stille i verden", "Lille Spejl" og "Avenuen" med tekst af br\xc3\xb8drene Lund Madsen og melodier af Kim Larsen. De blev efterf\xc3\xb8lgende udgivet p\xc3\xa5 Dyrholms ep Mr. Nice Guy. Kim Larsen indspillede coverversioner af "Stille i verden" og "Lille Spejl" som blev udgivet p\xc3\xa5 hans album Gammel hankat og blev kaldt "pladens to bedste sange" i Dagbladet Information. Sangen "Avenuen" blev et k\xc3\xa6mpe hit, og l\xc3\xa5 #1 p\xc3\xa5 singlehitlisten i adskillige omgange, og tilbragte i alt 135 uger p\xc3\xa5 listen. Til trods for at v\xc3\xa6re certificeret til platin med et salg p\xc3\xa5 over 16.000 eksemplarer modtog Dyrholm ikke de adskillige platinplader, som hun var berettiget da pladeselskabet CMC efter eget udsagn ikke holdt \xc3\xb8je med det._NEWLINE_Hun debuterede p\xc3\xa5 Det Kongelige Teater i 2005 i stykket Hotel Strindberg.\n_START_SECTION_\nPrivatliv\n_START_PARAGRAPH_\nDa hun spillede forestillinger p\xc3\xa5 \xc3\x98stre Gasv\xc3\xa6rk Teater, var hun k\xc3\xa6reste med teaterchefen Lars Kaalund (1998). I dag er hun k\xc3\xa6reste med instrukt\xc3\xb8ren Niclas Bendixen. De blev i januar 2009 for\xc3\xa6ldre til en dreng.'